Document ID: 32004R1508

KOMISIJAS REGULA (EK) Nr. 1508/2004
(2004. gada 25. augusts),
ar kuru kuģiem, kas peld ar Beļģijas karogu, aizliedz zvejot jūrasmēles
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 12. oktobra Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (1), un jo īpaši tās 21. panta 3. punktu,
tā kā:
(1)
Padomes 2003. gada 19. decembra Regula (EK) Nr. 2287/2003, ar ko attiecībā uz atsevišķiem zivju krājumiem un zivju krājumu grupām nosaka zvejas iespējas 2004. gadam, kā arī ar tām saistītos nosacījumus, kas piemērojami Kopienas ūdeņos un Kopienas kuģiem ūdeņos, kur nepieciešami nozvejas ierobežojumi (2), paredz jūrasmēļu nozvejas kvotas 2004. gadam.
(2)
Lai nodrošinātu to attiecīgo noteikumu ievērošanu, kas saistīti ar kvantitatīvajiem ierobežojumiem nozvejā no krājumiem, uz ko attiecas kvotas, Komisijai ir jānosaka datums, no kura uzskata, ka zvejas kuģi, kas peld ar kādas dalībvalsts karogu, ir izsmēluši piešķirtās nozvejas kvotas.
(3)
Saskaņā ar Komisijai paziņoto informāciju ICES VIIe zonas ūdeņos jūrasmēļu nozveja, ko veikuši kuģi, kas peld ar Beļģijas karogu vai ir reģistrēti Beļģijā, ir sasniegusi 2004. gadam piešķirto kvotu apjomu. Beļģija ir aizliegusi zvejot šos krājumus no 2004. gada 17. jūlija. Ar šo regulu jānosaka minētais datums,
IR PIEŅĒMUSI ŠO REGULU.
1. pants
Uzskata, ka ICES VIIe zonas ūdeņos jūrasmēļu nozveja, ko veikuši kuģi, kas peld ar Beļģijas karogu vai ir reģistrēti Beļģijā, ir izsmēlusi 2004. gadam Beļģijai piešķirto kvotu apjomu.
Kuģiem, kas peld ar Beļģijas karogu vai ir reģistrēti Beļģijā, ir aizliegts zvejot jūrasmēles ICES VIIe zonas ūdeņos, tāpat šos krājumus, ko minētie kuģi ir nozvejojuši pēc šīs regulas piemērošanas datuma, ir aizliegts turēt uz kuģa klāja, pārkraut un izkraut krastā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2004. gada 17. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 25. augustā

Labels: 8
18
6